Finalitzen les tasques de descripció i posada a l'abast dels usuaris dels plànols de la zona de reg de les conques del Ter, del Fluvià i de la Muga, de principis dels anys 50 del segle XX
Amb motiu del trasllat de la seu, a mitjan 2018, de les oficines a Girona de la Demarcació Territorial de l'Agència Catalana de l'Aigua (ACA), van ingressar a l'Arxiu Històric de Girona (AHG) tres armaris amb la interessant col·lecció de plànols del Pla Director de la zona de reg de les conques dels rius Ter, Muga i Fluvià, redactats per l'Institut Cartogràfic Cadastral probablement entre els anys 1950 i 1955.
Es tracta de 432 unitats cartogràfiques, a escala 1:2000, dibuixades arran de l'entrada en funcionament del sistema de preses Sau-Susqueda.
Efectivament, segons les informacions de què disposem, aquests documents van formar part d'una estratègia de planificació hidràulica que tenia la voluntat, amb la posada en marxa d'aquells pantans, de compensar els regants per l'alteració del cabal de la conca del riu Ter.
Els plànols d'aquestes tres conques hídriques gironines, més enllà de l'interès que tenen per la informació que contenen, el nivell detallat dels elements representats —corbes de nivell, fites, topònims, propietaris, antigues edificacions, etc.— i la tècnica utilitzada en la seva confecció —suport en tela—, són una eina imprescindible per a l'estudi de l'impacte que van tenir en el nostre territori les obres públiques d'infraestructures hidràuliques durant el període dels Plans de Desenvolupament de mitjans del segle XX.
El tractament arxivístic d'aquests documents ha estat una feina llarga que ha requerit un mètode de treball específic, ateses les seves característiques físiques i descriptives.
Bona part de la feina feta va ser possible gràcies a l'Anna de Castro, beneficiària d'una beca convocada l'any 2019 per l' Oficina de Suport a la Iniciativa Cultural (OSIC).
Hem disposat i numerat, en cadascun dels esquemes quadriculats on s'ubiquen tots els plànols d'una conca en concret, unes àrees d'influència municipal per tal d'identificar, de manera orientativa, aquells que corresponen a una localitat.
Cadascun dels plànols s'identifica amb la seva codificació original —que és útil per a situar un plànol concret en la quadrícula global de la conca.
I, a més, la nova organització feta durant el tractament ens permet localitzar el grup de documents que informen d'una determinada àrea geogràfica.
La conca del riu Ter conté 191 plànols, la de la Muga 128 i la del riu Fluvià 113 unitats.
La captura digital d'aquests documents, a causa de les dimensions dels originals (106 x 78 cm de mitjana), l'ha realitzada una empresa especialitzada en el marc del programa de digitalització impulsat pel Servei de Coordinació de la Xarxa d'Arxius Comarcals (XAC) del Departament de Cultura de la Generalitat de Catalunya (Pla Bruniquer, 2019).
Els fitxers digitals que s'han generat segueixen els requeriments establerts a la Guia de Digitalització de la XAC, llevat dels fitxers de consulta remota que, forçosament, han estat redimensionats per tal d'adaptar-los a les característiques del nostre portal web Arxius en Línia.
Us convidem a explorar aquests documents i a descobrir topònims oblidats, edificacions ara inexistents i tot un reguitzell d'elements geogràfics que, actualment, el pas del temps ha començat a difuminar.
(1) Imatge extreta de la web Coneix la ruta del Ter, del Consorci del Ter
Accés al catàleg dels plànols amb la seva imatge digital
Demarcació de Girona de l'ACA, 25/15
Demarcació de Girona de l'ACA, 26/100
La gran obra hidràulica a les conques de la Muga i del Fluvià: dels projectes a les realitzacions (1850-1980).